ΓΡΑΠΤΗ ΕΡΩΤΗΣΗ E-1459/98

υποβολή: Roberta Angelilli (NI) προς την Επιτροπή

(13 Μαΐου 1998)

Θέμα: Προστασία της υγείας των εργαζομένων στη δημοτική αστυνομία κατά την εργασία

Διάφορες εξετάσεις και έρευνες δείχνουν τους σοβαρούς κινδύνους για την υγεία που διατρέχουν οι εργαζόμενοι στη δημοτική αστυνομία διαφόρων πόλεων της Ιταλίας, λόγω του γεγονότος ότι είναι εκτεθειμένοι σε υψηλά ποσοστά ατμοσφαιρικής ρύπανσης και θορύβων.

Το Εθνικό Τοξικολογικό Ινστιτούτο επεσήμανε, π.χ., ότι επί 1.000 περιπτώσεων λευχαιμίας που επισημάνθηκαν στην Ιταλία, 3 έως 50 μπορούν να αποδοθούν σε υψηλά επίπεδα βενζολίου.

Όσον αφορά τον θόρυβο σε έρευνα που πραγματοποίησαν περιβαλλοντικές οργανώσεις της Ρώμης, πάνω από το 70 % των μετρήσεων έδωσε αποτελέσματα που ξεπερνούσαν τα ανώτατα όρια τα οποία προβλέπουν οι ισχύουσες ρυθμίσεις. Τα ίδια ανησυχητικά στοιχεία επισημάνθηκαν όχι μόνο στη Ρώμη, αλλά και σε πολλές άλλες ιταλικές πόλεις όπως το Αρέτζο, η Μπολόνια, η Φλωρεντία και σε όλες αυτές τις περιπτώσεις τα ποσοστά ρύπανσης αποδείχθηκαν υψηλότατα.

Από ειδήσεις που δημοσίευθηκαν στον τοπικό τύπο πληροφορήθηκαν ότι η Επιτροπή πρόκειται να προτείνει νέα όρια για ορισμένες δηλητηριώδεις ουσίες που περιέχονται στα καυσαέρια.

Υπό το πρίσμα των ειδήσεων αυτών και της Οδηγίας 90/394/ΕΟΚ(1), ερωτάται η Επιτροπή:

1. Ανταποκρίνονται στην αλήθεια οι ειδήσεις που δημοσιεύθηκαν στον ιταλικό τύπο και, σε καταφατική περίπτωση, ποιές είναι οι γενικές κατευθύνσεις που σκοπεύει να δώσει η Επιτροπή;

2. Υπάρχουν ειδικές οδηγίες για την προστασία της υγείας στον τόπο εργασίας και ειδικότερα οδηγίες που να αφορούν την ανωτέρω περίπτωση;

3. Έχουν γίνει επίσημες μελέτες για τους κινδύνους που διατρέχει η υγεία του προσωπικού των ευρωπαϊκών δημοτικών αστυνομιών;

4. Ποιά είναι η γενικότερη άποψή της για το ζήτημα αυτό;

Απάντηση του κ. Flynn εξ ονόματος της Επιτροπής

(23 Ιουλίου 1998)

Η Επιτροπή δεν διαθέτει πληροφορίες σχετικά με τις αναγγελίες στις οποίες αναφέρεται ο κύριος βουλευτής. Στο κοινοτικό επίπεδο συνεχίζονται οι εργασίες σχετικά με τις πλευρές της τοξικότητας που παρουσιάζουν οι εκπεμπόμενοι ρύποι και σχετικά με τον περιβαλλοντικό θόρυβο στο αστικό περιβάλλον. Ειδικότερα η οδηγία πλαίσιο του Συμβουλίου 96/62/ΕΚ της 27ης Σεπτεμβρίου 1996 περί της εκτίμησης και της διαχείρισης της ποιότητας του αέρα του περιβάλλοντος(2) παρέχει ένα παγκοινοτικό πλαίσιο για λήψη εθνικών, περιφερειακών και τοπικών μέτρων με στόχο τη βελτίωση της ποιότητας του αέρα του περιβάλλοντος όπου τέτοια βελτίωση είναι αναγκαία και τη διατήρησή της όπου είναι ακόμη καλή. Με επιμέρους οδηγίες θα καθορισθούν οριακές τιμές και κατώφλια συναγερμού για αρκετούς ρύπους. Στο Συμβούλιο εξετάζεται μια πρώτη οδηγία περί οριακών τιμών για το διοξείδιο του θείου, τα οξείδια του αζώτου, τα σωματίδια και το μόλυβδο στον αέρα του περιβάλλοντος.

Με την οδηγία του Συμβουλίου 97/42/ΕΚ της 27ης Ιουνίου 1997 η οποία τροποποιεί για πρώτη φορά την οδηγία 90/394/ΕΟΚ περί της προστασίας των εργαζομένων από τους κινδύνους που συνδέονται με την έκθεση σε καρκινογόνους παράγοντες στην εργασία ( Έκτη επί μέρους οδηγία σύμφωνα με το άρθρο 16 (1) της οδηγίας 89/391/ΕΟΚ)(3) ορίζεται οριακή τιμή επαγγελματικής έκθεσης για το βενζόλιο. Σύμφωνα με το άρθρο 2 αυτής της οδηγίας τα κράτη μέλη πρέπει να την εφαρμόσουν όχι αργότερα από τις 27 Ιουνίου 2000.

Όσον αφορά την επαγγελματική έκθεση στο θόρυβο, η οδηγία του Συμβουλίου 86/188/ΕΟΚ της 12ης Μαΐου 1986 περί της προστασίας των εργαζομένων από κινδύνους που σχετίζονται με την έκθεση στο θόρυβο κατά την εργασία(4) εφαρμόζεται σε όλες τις κατηγορίες των εργαζομένων με την εξαίρεση των εργαζομένων στις θαλάσσιες και αεροπορικές μεταφορές. Το πεδίο εφαρμογής αυτής της οδηγίας αναμένεται να επεκταθεί με την έκδοση της προτεινόμενης οδηγίας σχετικά με τους φυσικούς παράγοντες που εξετάζεται προς το παρόν στο Συμβούλιο, δεδομένου ότι έτσι επεκτείνεται η κάλυψη σε όλες τις κατηγορίες των εργαζομένων που καλύπτονται από την οδηγία του Συμβουλίου 89/391/ΕΟΚ της 1ης Ιουνίου 1989 περί της εφαρμογής μέτρων για την προώθηση της βελτίωσης της ασφάλειας και της υγείας των εργαζομένων στην εργασία(5). Ωστόσο, δεν έγιναν πρόσφατα συζητήσεις γιάυτήν την πρόταση στο Συμβούλιο. Επιπλέον η οδηγία 89/391/ΕΟΚ δεν εφαρμόζεται όταν εγγενή χαρακτηριστικά ορισμένων δραστηριοτήτων του δημόσιου τομέα αναπόφευκτα αντιστρατεύονται το άρθρο 2(2).

Στην Επιτροπή δεν έχει επισημανθεί κάποια επίσημη μελέτη ούτε έχει εκπονηθεί από την Επιτροπή τέτοια μελέτη σχετικά με τους κινδύνους για την υγεία που διατρέχουν οι αστυνομικοί. Μια μελέτη στο πλαίσιο του προγράμματος "Η Ευρώπη κατά του καρκίνου" που ασχολείται με την επαγγελματική έκθεση σε καρκινογόνους παράγοντες ("Αξιολόγηση της επιβάρυνσης από τον επαγγελματικό καρκίνο στην Ευρώπη") έδωσε ενδιαφέροντα στοιχεία για την επαγγελματική έκθεση στο βενζόλιο, αλλά δεν υπάρχει καμία αναφορά σε ειδικές κατηγορίες εργαζομένων.

(1) ΕΕ L 196 της 26.7.1990, σελ. 1.

(2) ΕΕ L 296 της 21.11.1996.

(3) ΕΕ L 179 της 8.7.1997.

(4) ΕΕ L 137 της 24.5.1986.

(5) ΕΕ L 183 της 29.6.1989.